ΟΔΗΓΙΑ ΤΟΥ ΣΥΜΒΟΥΛΙΟΥ

της 3ης Δεκεμβρίου 1982

για την τρίτη τροποποίηση ( PCT ) της οδηγίας 76/769/ΕΟΚ περί προσεγγίσεως των νομοθετικών , κανονιστικών και διοικητικών διατάξεων των Κρατών μελών που αφορούν περιορισμούς της κυκλοφορίας στην αγορά και της χρήσεως επικινδύνων ουσιών και παρασκευασμάτων

( 82/828/ΕΟΚ )

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας , και ιδίως το άρθρο 100 ,

την πρόταση της Επιτροπής (1) ,

τη γνώμη του Ευρωπαϊκού Κοινοβουλίου (2) ,

τη γνώμη της Οικονομικής και Κοινωνικής Επιτροπής (3) ,

Εκτιμώντας :

ότι σε ορισμένα Κράτη μέλη τα πολυχλωριωμένα τριφαινύλια ( PCT ) χρησιμοποιούνται υπό μορφή θερμοπλαστικής μάζας για τη συγκόλληση μετάλλων και άλλων υλικών σε εργασίες κατεργασίας και μηχανουργικής επεξεργασίας μεγάλης ακρίβειας ότι χρησιμοποιούνται για την κατασκευή ή τη συντήρηση τμημάτων αεριοστροβίλων , αλλά και , μεταξύ άλλων , στον τομέα των πυρηνικών αντιδραστήρων , καθώς και για την κατασκευή σκελετών πλοίων και ατράκτων αεροσκαφών , συσκευών με ημιαγωγούς και φακών υψηλής ακρίβειας .

ότι η οδηγία 76/769/ΕΟΚ (4) , όπως τροποποιήθηκε τελευταία από την οδηγία 82/806/ΕΟΚ (5) , δεν επιτρέπει τη χρήση αυτή .

ότι τα πολυχλωριωμένα τριφαινύλια ( PCT ) , των οποίων η εξάλειψη ρυθμίζεται από την οδηγία 76/403/ΕΟΚ (6) , είναι κεφαλαιώδους σημασίας για τις χρήσεις για τις οποίες προορίζονται ότι , ως εκ τούτου , φαίνεται δικαιολογημένη η περιορισμένη χρονικά άδεια χρήσης τους σε ειδικά γνωστοποιημένα προς τις αρμόδιες αρχές εργαστήρια ότι , κατά συνέπεια , είναι απαραίτητο να τροποποιηθεί υπό το πνεύμα αυτό το παράρτημα της οδηγίας 76/769/ΕΟΚ .

ότι η τροποποίηση που εισάγεται με την παρούσα οδηγία δεν προδικάζει την απαραίτητη , προκειμένου να επιτευχθεί μείωση της χρήσης των ουσιών αυτών , αναθεώρηση του συνόλου των εξαιρέσεων για τον περιορισμό της κυκλοφορίας στην αγορά και της χρήσης των πολυχλωριωμένων διφαινυλίων ( PCB ) και των πολυχλωριωμένων τριφαινυλίων ( PCT ) , στον οποίο αποβλέπει η οδηγία 76/769/ΕΟΚ ότι οι προτάσεις αναθεώρησης πρέπει να μελετηθούν το ταχύτερο δυνατό ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :

Άρθρο 1

Στο θέμα αριθ. 1 του παραρτήματος της οδηγίας 76/769/ΕΟΚ , προστίθεται το εξής σημείο στη δεξιά στήλη :

« 7 . Τα Κράτη μέλη μπορούν να δεχθούν , μέχρι τις 31 Δεκεμβρίου 1984 , τη χρήση στην επικράτειά τους θερμοπλαστικών υλικών μηχανουργικής επεξεργασίας πολλαπλής χρήσης , που δεν περιέχουν πάνω από 50 % PCT για τη στερέωση , συναρμολόγηση και ακινητοποίηση των μερών , προκειμένου να διευκολυνθεί η μηχανουργική επεξεργασία μεγάλης ακρίβειας και η κατεργασία τους στον τομέα της κατασκευής ή της συντήρησης αεριοστροβίλων για αεροσκάφη και πλοία , πυρηνικών αντιδραστήρων , συσκευών με ημιαγωγούς , σκελετών πλοίων και ατράκτων αεροσκαφών , κυρίως δοκών πτέρυγας και νευρώσεων , φακών υψηλής ακρίβειας και φακών για τη διόρθωση της όρασης , προτύπων ( μοδέλων ) εργαλείων και δοκιμαστικών μοδέλων για χυτόπρεσες με μέθοδο εγχύσεως , σε εργαστήρια ειδικά γνωστοποιημένα προς τις αρμόδιες αρχές και εκεί όπου οι αρχές έχουν στη διάθεσή τους καταστάσεις σχετικά με τη χρήση της ουσίας αυτής . »

Άρθρο 2

Τα Κράτη μέλη , λαμβάνουν , κατά περίπτωση , τα απαραίτητα μέτρα για να συμμορφωθούν προς την οδηγία . Πληροφορούν αμέσως την Επιτροπή επί του θέματος .

Άρθρο 3

Η παρούσα οδηγία απευθύνεται στα Κράτη μέλη .

Έγινε στις Βρυξέλλες , στις 3 Δεκεμβρίου 1982 .

Για το Συμβούλιο

Ο Πρόεδρος

Ch. CHRISTENSEN

(1) ΕΕ αριθ. C 31 της 8 . 2 . 1982 , σ. 9 .

(2) ΕΕ αριθ. C 175 της 14 . 7 . 1980 , σ. 88 .

(3) ΕΕ αριθ. C 182 της 21 . 7 . 1980 , σ. 11 .

(4) ΕΕ αριθ. L 262 της 27 . 9 . 1976 , σ. 201 .

(5) ΕΕ αριθ. L 339 της 1 . 12 . 1982 , σ. 55 .

(6) ΕΕ αριθ. L 108 της 26 . 4 . 1976 , σ. 41 .